**Наурыз тілегі**

Біреуім екеу болып, мал қосылды,

Қорама жүз-жүз лақ, қозы толды.

Ызғарлы, қыс-зымыстан, суық кетіп,

Аспаннан күн күлімдеп, шырай [қонды] енді.

Ұзамай қар да кетер, жаз да болар,

Сай-сала күрілдесіп, суға толар!

Бөленіп жер жеміске, мың құлпырып,

Шалғынға көкорайлы ауыл қонар.

Жаз исі бүгін келді, жан жайланды,

Кешегі көрген бейнет артта қалды.

Өмірге жаңа жолдар ашатұғын

Жаңа жыл – бүгінгі күн – жаздың алды.

* Қатын тұр, көжеңді ішіп, асыңды сал!

Келейін түске шейін мен жайып мал!

Жаңа жыл – шілде күні – өмір басы,

Тойынсын бүгінгі күн жас балалар!

Бас қосқан: шалдар, жастар бөлек-бөлек,

Қамдаған үй қожасы мейрамды елеп.

Шараны шайқалдырып алып салды

Шалдардан енді бұған бата керек!

* Ақсақал, «илай-аумин» - батаңды бер,

Көгерсін көкірегіңде ең кіші ел!

Бір малын келер жылға екеу қылып,

Кәсіпке жұмылмаған қалмасын ер!

Береке күннен-күнге таса берсін,

Кедейдің үстемдігі аса берсін!

Құдайдың не бергені қайырлы боп,

Ел өрлеп, ілгері аяқ баса берсін!